எட்டுவழிச் சுங்கச் சாலைத்திட்டத்தை கைவிட வலியுறுத்தி திருவண்ணாமலையில் நடைபயணமாகத் துவங்கிய மார்க்சிஸ்ட் கம்யூனிஸ்ட் கட்சியின் எழுச்சிமிகுப் போராட்டம் 48 மணிநேரம் சிறைவைப்பு, நள்ளிரவில் நடைபயணம், காவல்துறையின் திணறலும் இழுத்தடிப்பும், நீதிபதியின் கேள்விக்கணைகள், நீதிமன்றமே பொறுப்பேற்று கட்சித் தலைவர்களுக்கு ஜாமீன் அளித்து விடுதலை செய்த நிகழ்வு என பரபரப்பு நிமிடங்களாக நகர்ந்து சென்றன. ஒவ்வொரு நிமிடமும், எட்டுவழிச்சாலையை கைவிட்டே தீர வேண்டும் என்ற நிர்ப்பந்தத்தை தமிழக அரசுக்கு அளிப்பதாக அமைந்தது. அந்த நிமிடங்கள் அனைத்திலும் தமிழகம் முழுவதும் சமூக வலைத்தளங்களிலும் மக்கள் மன்றத்திலும் மார்க்சிஸ்ட் கம்யூனிஸ்ட் கட்சியினர், திருவண்ணாமலையில் நடைபெறும் போராட்டத்தை விளக்கியும், தலைவர்கள் கைது செய்யப்பட்டதற்கு கண்டனக் கணைகள் எழுப்பியும் ஆர்ப்பாட்டங்கள் நடந்த வண்ணம் இருந்தன.